IEB-matrieks spog met 98.6% slaagsyferDie Independent Examinations Board (IEB) se matriekslaagsyfer het in 2013 toegeneem tot 98.6%, in vergelyking met verlede jaar se 98.2%. “9 580 voltydse en 586 deeltydse kandidate van 185 skole regoor die land het die IEB se Nasionale Senior Sertifikaat-eksamen in November 2013 geskryf,” het Anne Oberholzer, uitvoerende hoof van die IEB, Dinsdag in ŉ verklaring gesê. “Alle kandidate wat geslaag het, het geslaag met ŉ persentasie wat goed genoeg is om vir tersiêre studies op een van die drie vlakke te kwalifiseer.” 85% van die leerlinge wat dié eksamen geskryf het, kwalifiseer vir graadstudies, 12% vir ŉ diploma-kursus en 1.5% vir ŉ hoër sertifikaat. In 2013 het ŉ addisionele 621 leerlinge die IEB-eksamen geskryf, te danke aan vier nuwe skole wat by die stelsel aangesluit het en ŉ toename in leerlinge by die ander instellings wat reeds deel is van die IEB se stelsel. Buiten skole in Suid-Afrika het 13 skole in Namibië, Swaziland en Mosambiek ook die IEB-eksamens afgelê. Volgens Oberholzer het 55 leerlinge ook ŉ gekombineerde NSC-Abitur-kwalifikasie, wat deur Duitse skole in Johannesburg, Pretoria en Kaapstad aangebied word, voltooi. Hierdie kwalifikasie gee hulle die geleentheid om by universiteite in Suid-Afrika en Duitsland te studeer.